રાજ્યનું સૌથી જૂનું મ્યુઝિયમ ભુજમાં છે. કચ્છમાં આવતા પ્રવાસીઓની સંખ્યા દિનપ્રતિદિન વધી રહી છે. મોટાભાગના પ્રવાસીઓ ભુજનું કચ્છ મ્યુઝિયમ જોવા ઇચ્છતા હોય છે. આ મ્યુઝિયમમાં અનેક અમૂલ્ય વસ્તુઓ છે પરંતુ તેની જાળવણી માટે માત્ર વર્ગ ચારના ચાર કાયમી અને ત્રણ કોન્ટ્રાક્ટ પરના મળીને સાત કર્મચારીઓ છે. તેથી મ્યુઝિયમનો વધુ વિકાસ થઇ શકતો નથી. ભૂકંપ પછી વિસ્તરણ માટે બાજુમાં જ આવેલી ઓલ્ફ્રેડ હાઇસ્કૂલની ઇમારત પણ મ્યુઝિયમ માટે અપાઇ છે. ત્યાં નવી ત્રણેક ગેલેરીઓ બનાવાઇ છે પરંતુ તે પણ ખુલ્લી મૂકી શકાતી નથી. મ્યુઝિયમના સ્ટોરમાં તો પ્રદર્શિત કરાયેલી વસ્તુઓ કરતાં પણ વધુ મૂલ્યવાન વસ્તુઓ છે. તેને પણ લોકોને જોવા માટે મૂકી શકાતી નથી.